
ΒΟΥΛΗ ΤΩΝ ΕΛΛΗΝΩΝ
ΜΑΝΟΣ Ν. ΚΟΝΣΟΛΑΣ
Βουλευτής Ν. Δωδεκανήσου – ΝΕΑ ΔΗΜΟΚΡΑΤΙΑ
Αθήνα, 21 Μαΐου 2019
Αρ. Πρ.: 7470/21/05/2019

Ε Ρ Ω Τ Η Σ Η
Προς 
Υπουργό Υγείας

ΘΕΜΑ: «Η απίστευτη ταλαιπωρία των παιδιών που πάσχουν από νοητικά ή κινητικά προβλήματα, δυσκολίες ή αναπηρίες και των οικογενειών τους, για τη συνταγογράφηση και την αποζημίωση των ειδικών θεραπειών»

Κύριε Υπουργέ,

Η κυβέρνηση, μέσα στο 2018, προχώρησε σε αλλαγές στο πλαίσιο εφαρμογής του Ενιαίου Κανονισμού Παροχών (ΕΚΠΥ) οι οποίες προκάλεσαν μεγάλα προβλήματα στις οικογένειες των παιδιών που πάσχουν από νοητικά ή κινητικά προβλήματα, δυσκολίες ή αναπηρίες και χρήζουν ειδικών θεραπειών.
Πριν από ένα περίπου μήνα και πλέον, η κυβέρνηση προσπάθησε να αντιμετωπίσει το πρόβλημα που η ίδια δημιούργησε, αλλάζοντας τη διαδικασία και υποχρεώνοντας τους εργοθεραπευτές που παρέχουν θεραπείες ειδικής αγωγής, να προμηθευτούν κλειδάριθμο και να ενταχθούν σε ηλεκτρονική πλατφόρμα.
Όλα τα παραπάνω γίνονται χωρίς διάλογο και συνεννόηση, με αποτέλεσμα να υπάρξει αντίδραση των εργοθεραπευτών οι οποίοι αρνήθηκαν να ακολουθήσουν τη συγκεκριμένη διαδικασία.
Το αποτέλεσμα είναι να την πληρώνουν τα παιδιά που χρειάζονται ειδικές θεραπείες αλλά και οι γονείς τους, αφού δεν μπορεί να γίνει ηλεκτρονική συνταγογράφηση και αποζημίωση των ειδικών θεραπειών.
Ουσιαστικά, με αυτό τον τρόπο, ωθούνται οικογένειες να πληρώνουν οι ίδιες τις ειδικές θεραπείες των παιδιών τους, ενώ όσες οικογένειες δεν έχουν την οικονομική δυνατότητα βρίσκονται σε απόγνωση.
Όλα τα παραπάνω, έρχονται ως συνέχεια της πολιτικής της κυβέρνησης να μειώσει τα κονδύλια της ειδικής αγωγής.
Κατόπιν των ανωτέρω
Ερωτάται ο Κύριος Υπουργός

1. Εάν γνωρίζει το πρόβλημα που έχει δημιουργηθεί και σε ποιες ενέργειες προτίθεται να προβεί για την άμεση επίλυση του προκειμένου να απλουστευθεί η διαδικασία συνταγογράφησης και αποζημίωσης των ειδικών θεραπειών για που πάσχουν από νοητικά ή κινητικά προβλήματα, δυσκολίες ή αναπηρίες.


Ο Ερωτών Βουλευτής

Μάνος Κόνσολας
Βουλευτής Δωδεκανήσου

